b'\n_START_ARTICLE_\nBitly\n_START_PARAGRAPH_\nBitly (aiemmin Bit.ly) on kirjanmerkki- ja URL-lyhennyspalvelu, jonka omistaa Bitly, Inc.\n_START_SECTION_\nPalvelut\n_START_PARAGRAPH_\nPalvelun tarkoituksena on antaa k\xc3\xa4ytt\xc3\xa4j\xc3\xa4lle lyhennetty muoto verkko-osoitteesta, jonka h\xc3\xa4n palveluun sy\xc3\xb6tt\xc3\xa4\xc3\xa4. Sit\xc3\xa4 k\xc3\xa4ytet\xc3\xa4\xc3\xa4n yleisesti mikroblogipalveluissa linkkien lyhent\xc3\xa4miseen. T\xc3\xa4m\xc3\xa4 johtuu ennen kaikkea siit\xc3\xa4, ett\xc3\xa4 Twitter otti sen toukokuun 6. p\xc3\xa4iv\xc3\xa4n\xc3\xa4 vuonna 2009 oletusosoitelyhennyssivukseen. Edellisen hallitsevan lyhent\xc3\xa4mispalvelun, Tinyurl:n k\xc3\xa4ytt\xc3\xb6 on sen j\xc3\xa4lkeen l\xc3\xa4htenyt laskuun. Bitly tarjoaa osoitteiden lyhent\xc3\xa4misen lis\xc3\xa4ksi tietoja linkkeihin kohdistuneista klikkauksista._NEWLINE_Bitly lis\xc3\xa4si lokakuun 12. p\xc3\xa4iv\xc3\xa4n\xc3\xa4 2010 palveluunsa automaattisen QR-koodien luomisen. Kun koodi luetaan matkapuhelimella, avautuu verkkosivusto, johon linkki osoittaa, matkapuhelimen verkkoselaimeen._NEWLINE_Palvelulla lyhennetyt linkit k\xc3\xa4ytt\xc3\xa4v\xc3\xa4t bit.ly:n domain-nime\xc3\xa4. Esimerkiksi Wikipedian etusivun osoite http://fi.wikipedia.org/ lyhenee muotoon \xe2\x80\x9dbit.ly/fneAZI\xe2\x80\x9d. Jos jokin yritys ostaa bit.ly Pro -palvelun, se voi k\xc3\xa4ytt\xc3\xa4\xc3\xa4 my\xc3\xb6s omaa domain-nime\xc3\xa4\xc3\xa4n. Esimerkiksi Pepsill\xc3\xa4 on k\xc3\xa4yt\xc3\xb6ss\xc3\xa4\xc3\xa4n osoite \xe2\x80\x9dpep.si\xe2\x80\x9d._NEWLINE_Jos bit.ly-linkin per\xc3\xa4\xc3\xa4n lis\xc3\xa4\xc3\xa4 plus-merkin, n\xc3\xa4kee infosivun, jossa kerrotaan minne linkki johtaa ja kuinka monta kertaa sit\xc3\xa4 on klikattu ja milloin. Esimerkiksi em. esimerkin (\xe2\x80\x9dbit.ly/fneAZI\xe2\x80\x9d) infosivu l\xc3\xb6ytyy osoitteesta \xe2\x80\x9dbit.ly/fneAZI+\xe2\x80\x9d. Infosivulta k\xc3\xa4ytt\xc3\xa4j\xc3\xa4t voivat katsoa, minne linkki johtaa ennen sen painamista. T\xc3\xa4m\xc3\xa4 parantaa tietoturvaa.'